[pic] | EUROOPA KOMISJON |

Brüssel 7.7.2010

KOM(2010)374 lõplik

2010/0200 (NLE)

Ettepanek:

NÕUKOGU MÄÄRUS (EL) nr …/…,

[kuupäev],

millega määratakse kindlaks anšoovisepüügi võimalused Biskaia lahes püügihooajaks 2010/2011 ja muudetakse määrust (EL) nr 53/2010

SELETUSKIRI

Nõukogu määrusega (EL) nr 53/2010[1] on 2010. aastaks määratud Biskaia lahe anšoovisevaru lubatud kogupüügiks (TAC) 7000 tonni ning antud komisjonile luba seda lubatud kogupüüki muuta, pidades silmas 2010. aasta esimesel poolel kogutud teaduslikke andmeid.

Võttes arvesse ühise kalanduspoliitika eesmärke, mis on kehtestatud 20. detsembri 2002. aasta määrusega (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta), tuleks püügivõimalused kindlaks määrata saadud teaduslike nõuannete põhjal, võttes arvesse bioloogilisi ja sotsiaalmajanduslikke aspekte ning tagades samal ajal eri kalandussektorite õiglase kohtlemise.

Kalanduse teadus-, tehnika- ja majanduskomitee (STECF) [..] juuli 2010. aasta nõuandes Biskaia lahe anšoovisevaru kohta käsitletakse 1. juulist 2010 kuni 30. juunini 2011 kestvat püügihooaega.

Seda nõuannet arvesse võttes ning kalavaru asjakohase majandamise eesmärgil ja lihtsustamiseks on kohane kehtestada eespool osutatud püügiperioodiks kõnealuse kalavaru uus lubatud kogupüük ja uued kvoodid. Kuna komisjonile antud luba muuta kõnealuse kalavaru püügilimiiti teaduslike andmete põhjal piirdub 2010. aastaga, oleks vaja, et nõukogu kehtestaks uue lubatud kogupüügi eraldi määrusega ja muudaks vastavalt määrust (EL) nr 53/2010.

STECFi nõuande kohaselt on kõnealuse kalavaru biomass ligikaudu 51 350 tonni. Võttes arvesse komisjoni 29. juuli 2009. aasta ettepanekut määruse kohta, millega kehtestatakse Biskaia lahe anšoovisevaru ja selle varu püügi pikaajaline kava,[2] ning arvestades, et ettepaneku aluseks olevas mõjuhinnangus on antud kõige värskem hinnang selle kalavaru püügi võimalusi käsitlevate otsuste mõju kohta, on asjakohane sätestada asjaomase kalavaru lubatud kogupüük vastavalt kõnealuses ettepanekus sätestatud eeskirjale. Järelikult peaks 1. juulist 2010 kuni 30. juunini 2011 kestvaks püügihooajaks kehtestatav lubatud kogupüük olema 15 600 tonni.

6. mai 1996. aasta määruse (EÜ) nr 847/96 (millega kehtestatakse lubatud kogupüükide (TAC) ja kvootide haldamise täiendavad tingimused ühest aastast teise ülekandmisel)[3] artikli 2 kohaselt on vaja kindlaks määrata, millisel määral kohaldada selles osutatud meetmeid Biskaia lahe anšoovisevaru suhtes.

Nõukogul palutakse käesolev ettepanek võimalikult kiiresti vastu võtta, et kalurid saaksid kavandada oma tegevust uueks püügihooajaks.

2010/0200 (NLE)

Ettepanek:

NÕUKOGU MÄÄRUS (EL) nr …/…,

[kuupäev],

millega määratakse kindlaks anšoovisepüügi võimalused Biskaia lahes püügihooajaks 2010/2011 ja muudetakse määrust (EL) nr 53/2010

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 43 lõiget 3,

võttes arvesse Euroopa Komisjoni ettepanekut

ning arvestades järgmist:

(1) Nõukogu on kohustatud kehtestama iga kalavaru või kalavarurühma lubatud kogupüügi. Kalapüügivõimalused tuleks jaotada liikmesriikide vahel nii, et oleks tagatud kõikide liikmesriikide kalastustegevuse suhteline stabiilsus kõikide kalavarude ja püügipiirkondade puhul, võttes asjakohaselt arvesse 20. detsembri 2002. aasta määruses (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta)[4] sätestatud ühise kalanduspoliitika eesmärke.

(2) Nõukogu määrusega (EÜ) nr 53/2010[5] on 2010. aastaks kindlaks määratud teatavate kalavarude, sealhulgas Biskaia lahe (ICES VIII püügipiirkond) anšoovisevaru püügi võimalused.

(3) Uus lubatud kogupüük tuleks kehtestada saadud teadusnõuannete põhjal, arvestades bioloogilisi ja sotsiaalmajanduslikke aspekte ning tagades samal ajal eri kalandussektorite õiglase kohtlemise. Kalanduse teadus-, tehnika- ja majanduskomitee (STECF) [..] juuli 2010. aasta nõuanne Biskaia lahe anšoovisevaru kohta käsitleb iga aasta 1. juulist kuni järgmise aasta 30. juunini kestvat püügihooaega.

(4) Kõnealuse kalavaru asjakohase majandamise eesmärgil ja lihtsustamiseks on kohane kehtestada punktis 3 osutatud püügiperioodiks sellele kalavarule uus lubatud kogupüük ja liikmesriikidele uued kvoodid.

(5) Et kehtestada kõnealuse kalavaru majandamise mitmeaastane kava, mis hõlmaks asjakohast püügiperioodi ja kalapüügivõimaluste kindlaksmääramiseks kohaldatavat püügieeskirja, on komisjon esitanud ettepaneku määruse kohta, millega kehtestatakse Biskaia lahe anšoovisevaru majandamise ja selle püügi pikaajaline kava[6]. STECFi nõuande kohaselt on kõnealuse kalavaru biomass ligikaudu 51 350 tonni. Võttes arvesse komisjoni ettepanekut ning arvestades, et ettepaneku aluseks olevas mõjuhinnangus on esitatud kõige värskem hinnang nende otsuste mõju kohta, milles käsitletakse kõnealuse kalavaru püügi võimalusi, on asjakohane kehtestada selle kalavaru lubatud kogupüük vastavalt kõnealuses ettepanekus sätestatud eeskirjale. Seega peaks 1. juulist 2010 kuni 30. juunini 2011 kestvaks püügihooajaks kehtestatav lubatud püügikoormus olema 15 600 tonni.

(6) Pidades silmas konkreetset kohaldamisala ja -aega, on asjakohane määrata püügivõimalused kindlaks eraldi määrusega ja muuta vastavalt määrust (EL) nr 53/2010. Kõnealuse püügi suhtes tuleks siiski kohaldada viimati osutatud määruse üldsätteid, milles käsitletakse kvoodi kasutamise tingimusi.

(7) 6. mai 1996. aasta määruse (EÜ) nr 847/96 (millega kehtestatakse lubatud kogupüükide (TAC) ja kvootide haldamise täiendavad tingimused ühest aastast teise ülekandmisel)[7] artikli 2 kohaselt on vaja kindlaks määrata, millisel määral kohaldada seal osutatud meetmeid Biskaia lahe anšoovisevaru suhtes.

(8) Pidades silmas käesoleva püügihooaja algust ja iga-aastase saagiaruande esitamise vajadust, jõustub käesolev määrus viivitamata ning seda kohaldatakse alates 1. juulist 2010. Samal põhjusel kohaldatakse määrusega (EL) nr 53/2010 kehtestatud püügivõimaluste muudatust alates 1. jaanuarist 2010,

ON VASTU VÕTNUD KÄESOLEVA MÄÄRUSE:

Artikkel 1

Anšoovisepüügi võimalused Biskaia lahes

1. Anšoovisevaru lubatud kogupüük määruses (EÜ) nr 218/2009 määratletud ICES VIII püügipiirkonnas ajavahemikuks 1. juulist 2010 kuni 30. juunini 2011 ning selle jaotus liikmesriikide vahel on järgmine (eluskaalu tonnides):

Liik | Anšoovis Engraulis encrasicolus | ICES püügipiirkond | VIII (ANE/08.) |

Hispaania | 14 040 | Analüütiline TAC |

Prantsusmaa | 1 560 |

EL | 15 600 |

Lubatud kogupüük | 15 600 |

2. Lõikes 1 sätestatud püügivõimaluste jaotuse ja nende kasutamise suhtes kohaldatakse määruse (EL) nr 53/2010 artiklites 7, 10 ja 13 sätestatud tingimusi.

3. Lõikes 1 osutatud kalavaru suhtes kohaldatakse määruses (EÜ) nr 847/96 sätestatud analüütilist TACi. Kõnealuse määruse artikli 3 lõikeid 2 ja 3 ning artiklit 4 ei kohaldata.

Artikkel 2

Määruse (EL) nr 53/2010 muutmine

Määruse (EL) nr 53/2010 IA lisas asendatakse liiki „anšoovis” VIII püügipiirkonnas käsitlev kanne järgmisega:

„Liik | Anšoovis Engraulis encrasicolus | Püügipiirkond: | VIII (ANE/08.) |

Hispaania | 6 300 | Analüütiline TAC |

Prantsusmaa | 700 |

EL | 7 000 |

Lubatud kogupüük | 7 000 | (1) |

(1) TACi kohaldatakse 1. jaanuarist kuni 30. juunini 2010.” |

Artikkel 3

Jõustumine

Käesolev määrus jõustub Euroopa Liidu Teatajas avaldamisele järgneval päeval.

Seda kohaldatakse alates 1. juulist 2010, välja arvatud artikkel 2, mida kohaldatakse alates 1. jaanuarist 2010.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] ELT L 21, 26.1.2010, lk 1.

[2] KOM(2009) 399 (lõplik).

[3] EÜT L 115, 9.5.1996, lk 3.

[4] EÜT L 358, 31.12.2002, lk 59.

[5] ELT L 21, 26.1.2010, lk 1.

[6] KOM(2009) 399 (lõplik).

[7] EÜT L 115, 9.5.1996, lk 3.